Mathias 'Zanka' Jørgensen er ofte mål for smædesange for modstanderfans, og nu blander forsvarsspilleren sig i debatten om, hvad man kan tillade af slagsange på tribunerne på danske fodboldstadioner.

I et interview med stopracismen.dk fortæller Mathias 'Zanka' Jørgensen således, at han mener, at man bør gør op med racistiske og homofobiske sange på danske tribunerne.

- Hvorfor er det accepteret, at der kan køre en sang - om det så er om mig eller andre spillere - der lyder; ”han er gay allez, allez”? Der er ingenting i vejen med at være homoseksuel. Hvorfor slår man ikke ned på det? Det er jo, som det er tilfældet med racisme, strafbart. Racisme er ikke værre end homofobi, så det er mig en gåde, hvorfor det bliver accepteret, siger Mathias 'Zanka' Jørgensen til stopracismen.dk.

Han mener, at problematikken skal tages mere alvorligt.

- Hvad skal vi med en gay pride, når et helt stadion diskriminerer mod homoseksuelle, uden at nogen løfter et øjenbryn? Vi må se indad i fodbold. Vi oplever ikke så meget racisme, homofobi eller anden form for diskrimination i Danmark. Men når vi så gør, så kunne det være fedt, hvis vi slog hårdt ned på det. Der kunne vi være foregangsland for et godt budskab, siger han.

Artiklen på stopracismen.dk er en del af kampagnen "Giv racismen det røde kort".